Til årsmøtet i Oslostudentenes idrettsklubb

Kontrollkomiteens beretning for perioden 2016/2017
Kontrollkomiteen i Oslostudentenes idrettsklubb (OSI) har gjennomgått hovedstyrets protokoller, samt andre dokumenter komiteen har funnet det nødvendig å gjennomgå. Komiteen har fått alle opplysninger fra OSI sin administrasjon og revisor som komiteen har bedt om, men overleveringen har skjedd svært sent. Regnskap for året 2016 var ikke fullført og revidert i tide for en fullstendig gjennomgang før ferdigstillelse av denne beretning. Kontrollkomiteen har imidlertid tatt en overordnet gjennomgang av regnskapet for 2016 slik det forelå 3. mars 2017 og anser at regnskapet gir et tilfredsstillende uttrykk for klubbens drift og finansielle stilling.
Kontrollkomiteen har dette året ønsket å gå nærmere inn i undergruppenes rutiner for kompetanseoverføring og økonomi, men har grunnet svært sen oversending av dokumentasjon fra hovedstyret ikke kunnet igangsette dette arbeidet slik at man kunne ferdigstille dette innenfor forsvarlige tidsrammer.
Vi vil særlig påpeke at manglende rutiner i forbindelse med årsavslutning for andre år på rad medfører at revisjon ikke skjer i tide. Regnskapet ble i år ferdigstilt den 14. mars, og revisjon ble i følge revisor ferdigstilt den 15. mars. Vi vil som en følge av dette anbefale at styret i den kommende perioden har et særlig fokus på etablering av rutiner som sikrer at rapportering skjer i tide. 
Konklusjon: Kontrollkomiteen anser klubbens drift i inneværende periode å være i tråd med lovnorm og beslutninger, men ønsker likevel å påpeke at det fortsatt er rom for forbedring av klubbens rutiner, inkludert oppfølging av tidligere årsmøtevedtak.
Oslo, 15.03.2017

